Catarroja celebrarà el diumenge 22 la tradicional benedicció d’animals de Sant Antoni
17 gen. 2023

Catarroja ha recuperat el pols enguany a les tradicionals celebracions per Sant Antoni. Després d’anys on l’oratge o les circumstàncies derivades de la COVID 19 impediren la celebració de la benedicció d’animals, enguany el diumenge a les 12 hores s’ha programat la tradicional desfilada de cavalls en la plaça del Mercat, on tot el veïnat pot acudir amb les seues mascotes per a que reben aquesta tradició molt arrelada al nostre poble i a la resta de la comarca.

Dins de la programació d’actes per Sant Antoni, on col·labora activament l’Ajuntament, este matí, malgrat el vent, s’ha realitzat el tradicional porrat a la porta de la parròquia de Sant Antoni. Una vegada més, Cáritas Catarroja ha treballat per a mantindre viva la tradició de vendre el porrat i les panets de Sant Antoni per una bona causa.

Abans, el cap de setmana, va tindre lloc la tradicional cremà de la foguera de Sant Antoni enfront de la parròquia, amb una celebració prèvia al carrer que va reunir a una gran part de veïnat. Pel matí, en la mateixa plaça es va realitzar, amb la col·laboració de la regidoria d’Infancia, una fireta de jocs tradicionals per a reunir a la xicalla en aquesta jornada lúdica.